b'\n_START_ARTICLE_\nAbdel Fattah el-Sisi\n_START_SECTION_\nBiografija\n_START_PARAGRAPH_\nPo Egipto revoliucijos 2011\xc2\xa0m. ir Mohamedo Morsio i\xc5\xa1rinkimo 2012\xc2\xa0m. prezidento rinkimuose, Sisi buvo paskirtas Egipto gynybos ministru._NEWLINE_B\xc5\xabdamas Egipto gynybos ministru ir kariniu paj\xc4\x97g\xc5\xb3 vadu, Sisi dalyvavo kariniame perversme, kuris 2013\xc2\xa0m. liepos 3 d. po protest\xc5\xb3 i\xc5\xa1 vald\xc5\xbeios pa\xc5\xa1alino prezident\xc4\x85 Mors\xc4\xaf. Pastar\xc4\x85j\xc4\xaf pakeit\xc4\x97 laikinasis prezidentas Adli Mansuras, kuris paskyr\xc4\x97 nauj\xc4\x85 ministr\xc5\xb3 kabinet\xc4\x85. Per sekan\xc4\x8dius m\xc4\x97nesius, laikinoji vyriausyb\xc4\x97 padidino represijas prie\xc5\xa1 islamistin\xc4\x99 Musulmon\xc5\xb3 brolij\xc4\x85, mirties bausme nubausdama jos vadus ir 2013\xc2\xa0m. rugpj\xc5\xabt\xc4\xaf nu\xc5\xbeudydama \xc5\xa1imtus j\xc4\x85 palaikan\xc4\x8di\xc5\xb3 protestuotoj\xc5\xb3._NEWLINE_2014\xc2\xa0m. kovo 26 d. Sisi baig\xc4\x97 karin\xc4\x99 karjer\xc4\x85 ir prane\xc5\xa1\xc4\x97 planuojantis dalyvauti 2014\xc2\xa0m. Egipto prezidento rinkimuose. Rinkimuose, kuriuose be Sisi dalyvavo tik dar vienas kandidatas, Sisi gavo daugiau negu 97\xc2\xa0% bals\xc5\xb3 i\xc5\xa1 47\xc2\xa0% balsavusi\xc5\xb3j\xc5\xb3. Po inauguracijos \xc4\xaf prezidentus 2014\xc2\xa0m. bir\xc5\xbeelio 8 d., Sisi vyriausyb\xc4\x97 stipriai i\xc5\xa1pl\xc4\x97t\xc4\x97 kariuomen\xc4\x97s galias, tod\xc4\x97l Sisi da\xc5\xbenai b\xc5\xabna lyginamas su ankstesniais Egipto diktatoriais._NEWLINE_Sisi buvo pagrindinis kandidatas 2018\xc2\xa0m. kovo 26\xe2\x88\x9228 d. prezidento rinkimuose, visiems jo oponentams pasitraukus po \xc5\xa1anta\xc5\xbeo, su\xc4\x97mimo ar rinkim\xc5\xb3 komiteto sukeliam\xc5\xb3 sunkum\xc5\xb3 siekiant juose dalyvauti. Sisi laim\xc4\x97jo \xc5\xa1iuos rinkimus surink\xc4\x99s 97\xc2\xa0% bals\xc5\xb3 (dalyvavus 41,5\xc2\xa0% rink\xc4\x97j\xc5\xb3).'